  Виталий Пронин Юбилейлы сӥзем сӥё-дано ужрад ортчиз Ижын, Эшъяськон юртын. Историяя, кылъя но литературая Удмурт институтлы туэ 85 ар тырмиз. Та юбилейлы сӥзем сӥё-дано ужрад ортчиз Ижын, Эшъяськон юртын. 30-лэсь трос тодосчи пусъемын вал пӧртэм тау каронъёсын, данъян грамотаосын. Институтын ужась тодосчиосты ӟечкыланы вуылӥзы республикамылэн Тӧроез Александр Соловьев, Правительстволэн Тӧроез Виктор Савельев, Ижкарлэн йырыз Юрий Тюрин, Кун Кенешысь Наукая, дышетонъя, культурая но егитъёсын ужан политикая комиссилэн кивалтӥсезлэн воштӥсез Ольга Черкасова но мукетъёс. - Институтын котьку тыршизы Удмуртилэн, калыкмылэн зэмос данъяськымон адямиосыз, - пусйиз Удмуртилэн Тӧроез. - Нош ачиз институт наука удыслы кадръёс будэтонъя зэмос кебитлы пӧрмиз. Тӥляд сюлмаськеменыды асьме ошмесо шаермы аслэсьтыз аспӧртэмлыксэ, культуразэ, удмурт сям-йылолъёсты ӧз ышты. Со инъет вылын асьмеос будэтӥськом нылпиосмес. Сӥё-дано ужрадын 30-лэсь трос тодосчи нимысьтыз пусъемын вал.- Та залэ люкаськизы шаерысьтымы наука удысысь тужгес яркыт адямиос, ӝыныез пала - наукая докторъёс, - данъяськон мылкыдзэ усьтӥз Правительстволэн Тӧроез но. - Ми кивалтэтын кенешим: тау карыса но азьланезлы азинлык сӥзьыса, институтлы выль автомобиль кузьмаськом! Тодосчиос та иворлы туж шумпотӥзы. Табере экспедициосы потаны капчигес луоз. Сӥё-дано ужрадын 30-лэсь трос тодосчи нимысьтыз пусъемын вал. Кылсярысь, Удмурт Республикалэн Данъян грамотаез сётэмын философия наукаосъя докторлы Людмила Карповалы, тодмо этномузыковед Ирина Нуриева пусъемын «Удмурт Республикаысь наука удысысь дано ужась» нимын. Удмурт Республикая валтӥсь федерал инспекторлэн Тау каронэз сётэмын история наукаосъя докторъёслы Маргарита Ивановалы, Надежда Шутовалы но Кузьма Куликовлы. Кузьма Ивановичлы тау каронэз сётыку, тодосчиос интыысьтызы султӥзы. Угось Кузьма Куликовлэн ас вакытаз номырин мертантэм лулкужымез, котькыӵе секыт ужез бералтыны мылкыдыз ке ӧй луысал, туннэ асьмелэн элькунамы таӵе институт но ӧй ужасал. Озьыен, ӧй луысалзы яркыт тодосчиос, визьмо книгаос, тунсыко экспедициос, удмурт калыклэн историысьтыз усьтонъёс. Тау карон.Эшъяськон юртын радъмын вал институтын пӧртэм аръёсы потэм тужгес усто книгаосын, монографиосын адӟытон. Елена Панфилова Теги: дышетон наука  